Düyü və pambıq
Göy tanrısı yeri və insanları yaradandan sonra paltar-palaz və
yemək bol olsun deyə, onlara düyü və pambıq da vermək qərarına
gəldi. Tanrı bütün heyvanları çağırdı və xahiş elədi ki, fikirlərini
söyləsinlər. Heyvanlar bir səs-küy saldılar ki, gəl görəsən:
onlar mübahisə edir, qızışır, bir-birinin sözünü kəsirdilər. Nəhayət,
məlum oldu ki, heyvanların bəziləri Filin, bəziləri də Kərtənkələnin
fikrinə şərikdirlər.

Fil, sünbülləri fil quyruğu kimi böyük və yoğun olan düyü
yaratmağı təklif elədi. Kərtənkələ isə ayağını dirəmişdi ki, düyünün
sünbülləri onun quyruğuna bənzəsin.

Pambığın müzakirəsində fikirlər haçalandı. Heyvanların bəziləri
Fillə, bəziləri də Kərtənkələ ilə razılaşırdı.

Fil qeyzlə israr edirdi ki, pambığı onun başının formasında və
ölçülərində düzəltsinlər, Kərtənkələ isə tələb edirdi ki, pambığa
onun başının formasını və ölçülərini versinlər.
Pələng, Ayı, Bəbir və başqa iri heyvanlar Filin tərəfindəydilər.
Dovşanlar, Qarışqalar, Siçanlar, Pişiklər kimi xırda heyvan
və həşəratlar Kərtənkələnin tərəfini saxlayırdılar.
Fil gurultu salmışdı:

– Yeməyin və paltarın bolluğu üçün düyü də, pambıq da
böyük olmalıdı. Uca və yoğun gövdədə yekə düyü dənələri və
iri pambıq qozaları bitməlidi...

– Düyünün və pambığın iriliyi narahatçılıq doğuracaq, – deyə
Kərtənkələ cır səslə özünü müdafiə elədi. – Axı, yer üzündə
xırda heyvanlar daha çoxdu və onların əli Filin təklif elədiyi nəhəng
düyü sünbüllərinə və pambıq qozalarına çatmayacaq...

Filin özü qarnını doydurmaq və paltar geymək istəyəndə, zəhmət
çəkər, düyüdən və pambıqdan artıq yığar.

Mübahisə xeyli uzandı. Nəhayət, tanrının işarəsi ilə səs-küy
kəsildi. Sonra tanrı elan elədi ki, Kərtənkələnin məsləhətinə əməl
edərək, düyünü və pambığı xırda ölçülərdə yaratmağı qərara alıb.
Tanrının Kərtənkələnin tərəfinə keçdiyini görən Fildə Kərtənkələyə
və onu müdafiə edənlərə qarşı ehtiram yarandı. O
vaxtdan Fil heç vaxt qarışqalara, kərtənkələlərə və başqa kiçik
heyvanlara dəyib toxunmur.

Vyetnam nağılları